《寿徐封君翰检端铭之父》
明代·余继登

忆昔年当龆龀时，与君诸弟相游嬉。君时文章光陆离，淩云有赋众所奇。

投分未登孺子榻，论交已受季方知。三十馀年疾如驶，予发种种已如此，君今头颅可知矣。

闻君年开六帙馀，骨格清奇鹤不如。教儿已作凤池客，携室同向鹿门居，君今不乐将安须。

春花发繁红，秋樽湛芳绿。鸠杖双携灵寿筇，紫箫共度长生曲。

何必怀金纡紫谒帝庐，又何必求仙问道访茅屋，如此五年愿亦足。

作者简介：（1544—1600）明河间府交河人，字世用，号云衢。万历五年进士。授检讨，与修《会典》。二十六年以礼部侍郎摄部事，请停一切诛求开采之害民者，又请罢矿税中官，皆不纳，郁郁成疾。著有《典故纪闻》、《淡然轩集》。